SET พลิกปิดบวก รับปัจจัยตปท. หลังประธานเฟดส่งซิกลดดอกเบี้ย แนะจับตาการจัดตั้งรัฐบาลใหม่
SET พลิกปิดบวก รับปัจจัยตปท. หลังประธานเฟดส่งซิกลดดอกเบี้ย แนะจับตาการจัดตั้งรัฐบาลใหม่ โดยดัชนีปิดตลาดวันนี้ ที่ระดับ 1,648.46 จุด บวก 10.77 จุด หรือ 0.66% มูลค่าการซื้อขาย 5.42 หมื่นล้านบาท 
7 มิ.ย. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,648.46 จุด บวก 10.77 จุด หรือ 0.66% มูลค่าการซื้อขาย 5.42 หมื่นล้านบาท 
10 หุ้นดันดัชนีวันนี้

ด้าน นายพิชัย เลิศสุพงศ์กิจ ผู้ช่วยกรรมการผู้จัดการฝ่ายการตลาด บล.ธนชาต เปิดเผยว่า ดัชนีหุ้นไทยเคลื่อนไหวในกรอบแคบ แต่พยายามที่จะยืนเหนือระดับเส้น 200 วัน ที่ 1,652 จุด ขณะที่วอลุ่มที่มีเข้ามาค่อนข้างน้อยไม่น่าที่จะเพียงพอผลักดันดัชนีได้มากนัก เนื่องจากช่วงที่ผ่านมาตลาดตอบรับปัจจัยบวกในสัปดาห์นี้ไปค่อนข้างมากแล้ว ทั้งในส่วนของการเมืองในประเทศที่มีความชัดเจนมากขึ้นหลังมีการโหวตเลือกนายกรัฐมนตรีแล้ว หลังจากนี้คงต้องติดตามความคืบหน้าการจัดตั้งรัฐบาล และการนำมาตรการที่เคยหาเสียงมาจัดทำนโยบายต่อไป
นอกจากนี้ตลาดยังตอบรับจากการที่ นายเจอโรม พาวเวล ประธานธนาคารกลางสหรัฐ (เฟด) ที่ออกมาส่งสัญญาณการปรับลดอัตราดอกเบี้ย ประกอบกับอัตราผลตอบแทนพันธบัตร (Bond Yield) ของสหรัฐ อายุ 10 ปี ปรับลงมาเคลื่อนไหวระดับ 2.1% ทำให้ตลาดมองแนวโน้มอัตราดอกเบี้ยโลกเป็นทิศทางลง และดอกเบี้ยของไทยก็น่าจะยังทรงตัวอยู่ในระดับต่ำ ทำให้หุ้นที่มีความอ่อนไหวต่อทิศทางดอกเบี้ยอย่างลิสซิ่งรถยนต์ มีสัญญาณที่ดี ขณะที่มีเงินไหลเข้าตั้งแต่ช่วงปลายเดือนพ.ค.ตามแรงซื้อของนักลงทุนต่างชาติ แต่ก็เริ่มเห็นการชะลอการซื้อลงเมื่อวานนี้
อย่างไรก็ดี หลังจากนี้ตลาดคงจะรอดูปัจจัยใหม่ที่จะเข้ามา โดยปัจจัยภายนอกยังรอดูการเจรจาการค้าหลาย ๆ ประเทศเพราะจะเป็นความเสี่ยงต่อทิศทางของเศรษฐกิจโลก และกลุ่มประเทศเกิดใหม่ (Emerging Market) อย่างกรณีของเม็กซิโกและสหรัฐฯ ว่าจะสามารถบรรลุข้อตกลงได้ก่อนที่สหรัฐจะบังคับใช้มาตรการเรียกเก็บภาษีนำเข้าสินค้าจากเม็กซิโกในอัตรา 5% ในวันที่ 10 มิ.ย.นี้หรือไม่ ส่วนการเจรจาการค้าระหว่างสหรัฐและจีน คาดว่าจะมีความชัดเจนมากขึ้นในการประชุม G20 ปลายเดือนมิ.ย.นี้
สำหรับการเคลื่อนไหวของตลาดหุ้นไทยในสัปดาห์หน้า คาดว่าจะยังแกว่งตัวในกรอบแคบ เพื่อรอดูปัจจัยใหม่ที่จะเข้ามาทั้งในส่วนการจัดตั้งรัฐบาลของไทย และความคืบเจรจาการค้าของสหรัฐ โดยมองแนวรับที่ 1,640 จุด และแนวต้านที่ 1,665 และ 1,680 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย 1,466.50 ล้านบาท ปิดที่   47.00 บาท ราคาไม่เปลี่ยนแปลง
PTTEP   มูลค่าการซื้อขาย 1,454.91 ล้านบาท ปิดที่  125.00 บาท ราคาไม่เปลี่ยนแปลง
AOT     มูลค่าการซื้อขาย 1,331.40 ล้านบาท ปิดที่   66.00 บาท เพิ่มขึ้น  1.00 บาท
KTC     มูลค่าการซื้อขาย   961.69 ล้านบาท ปิดที่   42.50 บาท  ลดลง  0.75 บาท
SCC     มูลค่าการซื้อขาย   905.45 ล้านบาท ปิดที่  460.00 บาท  ลดลง  2.00 บาท
 
ตลาดหุ้นเอเชีย
